**18. studenoga – Dan sjećanja na Vukovar**

Hrvatski sabor donio je 29. listopada 1999. Odluku o proglašenju dana sjećanja na žrtvu Vukovara 1991. godine, kako bi se dostojanstveno i primjereno odala počast svim sudionicima obrane Vukovara, grada – simbola hrvatske slobode.

Obljetnica je prigoda da se prisjetimo na neke trenutke i događaje koji su se zbili prije 25 godina – 18. studenoga 1991. nakon tromjesečne opsade i gotovo potpunog uništenja grada, prestao je otpor hrvatskih branitelja u Vukovaru.

Tužna statistika govori da je tijekom borbi i nakon ulaska okupatora u grad poginulo oko 550 branitelja i 1700 civila, oko 8000 Vukovaraca bilo je odvedeno u srbijanske logore, dok ih se još oko 800 vodi na popisu nestalih. Iz grada je prognano i sve nesrpsko stanovništvo.

Posebno strašan je zločin na Ovčari nad 260 ranjenika i medicinskog osoblja vukovarske bolnice.

Bitka za Vukovar počela je 24. kolovoza 1991. Bivša JNA zajedno s paravojnim srpskim snagama postupno je dovlačenjem snaga stvarala obruč oko grada. Planirali su Vukovar zauzeti u svega nekoliko dana.

Međutim, unatoč tako brojnim postrojbama, vukovarski branitelji čvrsto su držali crte obrane. Strahovita granatiranja grada, topnički napadi i zrakoplovni napadi obilježili su tromjesečnu opsadu grada. Granatirala se i vukovarska bolnica, a ranjenici i operacijske dvorane premještene su u podrum.

U drugom dijelu rujna, Trpinjska cesta postala je groblje agresorskih tenkova zahvaljujući organiziranosti i vođenju obrane od strane prvog hrvatskog generala Blage Zadre.

Nažalost, međunarodna zajednica, unatoč upozorenjima kako se radi o humanitarnoj katastrofi i ratovanju protiv ratnih pravila, nije reagirala.

Iscrpljeni, izmoreni i bez streljiva, hrvatski branitelji postupno prestaju s organiziranom obranom, a grad pada u agresorske ruke 18. 11. 1991. godine.

Herojstvo Vukovara postavilo je temelj za kasnije vojne pobjede hrvatskih snaga koje su dovele do potpunog oslobođenja zemlje. Zbog svega toga, Vukovar je postao simbolom oko kojeg se okuplja cijela nacija.

Danijela Puhanić, prof.